Maico Buncio

Si Maico Greg Tecson Buncio (Ika-10 sa Setyembre, 1988 - Ika-15 sa Mayo, 2011) kay usa ka Pilipino nga tigkarera sa motorsiklo ug upat ka higayong kampyon pangnasud sa superbike sa Pilipinas. Namatay siya human sa usa ka aksidenteng pangkarera atong ika-15 sa Mayo, 2011 sa Clark, Pampanga, Pilipinas.

Gikan sa Dakbayan sa Mandaluyong, si Buncio anak ni Gregorio " Yoyong" Buncio, usa ka tigkarera sa motorsiklo, mekaniko, ug modifier. Iyang inahan si Mylene Buncio (Tecson sa pagkadalaga). Aduna sab siyay upat ka igsuon nga sila Lourdes, Barny, Shara, ug Jacquelyn.

Kinabuhi

Si Buncio gipanganlan ug "Maico" gumikan sa usa ka brand sa motorsiklo sa Europa. Sa edad nga tulo, nagsugod na siya ug kat-on pagsakay ug motorsiklo bag-o siya mikat-on ug sakay sa bisikleta. Nagsugod iyang paghanas sa motorsiklo ubos sa pagtudlo sa iyang amahan.

Si Buncio nagsugod sa iyang karera sa motocross competition sa edad nga walo. Midaog siya ug unang ganti sa 1996 FBO Motocross Series sa kategoryang 50cc para sa mga diyes anyos ug ubos nga nahitabo sa TRANSNIJAK Race Track sa Dakbayan sa Tagaytay.

Sa edad nga 14, si Buncio nirepresentar sa Pilipinas atol sa FMF Memorial Day Motorcross Races nga nahitabo sa Perris, California, Estados Unidos ug midaog siya sa unang ganti sa Mini Class 85cc para sa mga nag-edad 14 anyos ug ubos.

Edukasyon

Si Buncio nikuha sa programa nga Batsiyer sa Agham sa Komersyo major sa Entrepreneurship sa Unibersidad sa Santo Tomas. Usa siya ka honor student sukad tunghaang ubos ngadto sa tunghaang taas sa OB Montessori. Nahuman sad niya iyang gikuhang programa nga New Media Design sa Phoenix One Knowledge Solutions sa Dakbayan sa Makati.

Karera

Si Buncio ang nag-inusarang representante sa Pilipinas sa 2004 Yamaha ASEAN Cup nga nahitabo sa Shah Alam, Malaysia kung asa siya nakigkarera kontra sa mga tigkarera nga gumikan pa sa Malaysia, Singapura, Thailand, ug Indonesia. Nakuha niya ang kinatibuk-ang ikaupat nga ganti bisag gikinahanglan niya nga musugod gikan sa likod sa grid ug mukarera laban sa lima ka representanteng tigkarera gikan sa ubang manunula nga nasud. Kini mipaganti niya isip Rookie of the Year gikan sa mga nagdumala sa naingong hitabo.

Si Buncio miuna sa underbone racing sa kategoryang 150cc sa upat ka tuig sukad 2006 bag-o mitungtong nga ikaduha kang John Lery Enriquez niadtong 2010 nga gidumalaan sa Motorcyle Taipei Research Team ug sa PAGCOR Sports.

Si Buncio nibungkag ug mga record sa 3.2-kilometrong Batangas Racing Circuit sa taknang usa ka minuto, kwarentay-nuebe ka segundo (1 min, 49 seg.) ubos sa kategorya nga 400cc Superbike ug duha ka minuto, pito ka segundo ubos sa kategorya nga Underbone.

Ang tuig 2007 ang pinakadili-malimtan ni Buncio atong iyang edad 19, nabungkag niya ang sunod-sunod nga napulong pagkadaog ni Jolet Jao sa titulo nga Rider of the Year sa 2007 Shell Advance Superbikes Series. Nahawiran ni Buncio ang titulong Kampyong Pangnasud sa Superbike sa sunod nga tulo ka tuig.

Si Buncio mihuman ug usa ka karera sa AMA Superbike klaseng 600cc niadtong Setyembre 2008 sa Laguna Seca, Estados Unidos.

Niadtong 2009, napili si Buncio isip endorser para sa Accel Sports Sporteum Philippines, Inc.

Si Buncio midawat sa ganti isip Driver of the Year sa Golden Wheel Awards niadtong 2010 ug 2011.

Si Buncio kasagarang misakay ug mga Yamaha bike sa tibuok niyang karera kauban ang Factory Yamaha ug YRS hangtod sa mipirma siya sa Team Suzuki Pilipinas sa ulahing bahin sa 2010.

Si Buncio usa sab ka negosyante, mitukod sa iyang kaugalingong YRS Motorcycle Racing Shop sa Caloocan, ug usa ka race director sa Moto ROC underbone race series. Dako iyang paghanga kang Valentino Rossi sa MotoGP ug siya nangandoy nga mangarera sa pangkalibutang pangarera sa motorsiklo.

Kasagarang gidala ni Buncio ang iyang trademark logo ug iyang pangkarera nga numerong 129 sa porma nga sticker nga makita sa iyang mga sanina ug mga motorsiklo.

Kamatayon

Si Buncio nadisgrasya niadtong ika-14 sa Mayo, 2011 samtang niapil siya sa qualifying race sa Clark International Speedway Racing Circuit. Samtang pagpadagan, sa pag-agi sa karerahan, naligyas ug nibangga ang Suzuki GSX-R 600 nga motor ni Buncio sa run-off nga bahin sa karerahan. Nilagpot siya gikan sa iyang motor padulong sa usa ka wala nahuman nga barrier sulod sa karerahan. Natusok si Buncio sa usa ka puthaw nga mitusok sab sa sulod nga kaunuran ug nakapadaot sa iyang bato ug atay. Gidala si Buncio sa Balay Tambalanan sa UST pero gideklarar kining patay sa pareho nga adlaw sa taknang 3:57 sa kahapunan tungod sa grabe nga pagdugo sa sulod niyang kaunuran.

Ang amahan sa mipanaw mipangutana sa pamaagi nga pagdala sa first aid nga gibuhat hintungod sa tigkarera samtang nadisgraya kini sa Clark Speedway Circuit.

Mistorya siya nga ang grupong mediko sa Aeromed mibira sa lawas sa biktima gikan sa pagkatusok sa puthaw. Siya miingon nga basin kini ang hinungdan sa kamatayon sa iyang anak. Ang puthaw mitusok sa iyang lawas ug midaot sa iyang bato ug atay. Imbis na putlon ang puthaw aron makalingkawas si Buncio, ang mga mediko sa Aeromed midesisyon nga birahon ang nauna gikan sa iyang pagkatusok. Kini nila nahibal-an kadugayan nga nahimo kining rason nga makahimog kadautan sa sulod nga kaunuran ni Buncio ug nakapasinggit niini sa kasakit.

Aeromed, usa sa mga kinadak-ang ambulansya sa Pilipinas, muhatag ug serbisyo pinaagi sa eroplano nga fixed o rotary wing, pagdala ug pasyenteng pang-ICU, pinapuyo nga ambulansya, paghatag ug taong pangmediko, Pagdumala sa Panghinaling Serbisyong Medikal lakip usab ang pag-ilis sa bisag unsang klasing van nga mahimong ambulansya. Ang pagpasagad sa mga taong-mediko sa Aeromed Philippines nga miadto para muluwas kang Buncio ug pagbira nga walay pag-amping sa iya gikan sa pagkatusok sa puthaw na milahos sa iyang kalawasan ug nakapaguba sa iyang bato ug atay, nakabiya ug dakong pangutana sa kamaayo ug kasigurado sa nahisgutang kompanyang ambulansya.

Si Dr. Reynante Mirano, kinauluhan sa Panghinaling Medisina sa Balay-Tambalanang St. Luke, miingon nga imbis nga birahon ang lawas ni Buncio gikan sa mitusok nga puthaw, giputol na lang unta kini sa mga mediko.

Si Buncio mibiya ug dili-malimtang pulong sa mga susama niyang rider "Never stop riding, because I didn't."

Ang haya ni Buncio nahitabo sa Loyola Memorial Chapels sa Dakbayan sa Makati ug iyang lawas gidala sa katapusang pahulayan sa Loyola Memorial Park sa Dakbayan sa Marikina atong ika-21 sa Mayo, 2011. Usa ka motorcade ang gimugna sa iyang mga kauban nga riders nga nimarka sa iyang prosesyon.

1. "Racing great Maico Buncio dies in superbikes time trials – The Philippine Star " News " Sports". Philstar.com. Retrieved 13 December 2011.

2. http://lifestyle.inquirer.net/4766/death-in-the-morning

3. http://aeromed.powersites.ph/ 

4. http://www.philstar.com/opinion/688534/maico-buncio-loss-national-treasure

5. http://www.abs-cbnnews.com/sports/05/18/11/buncios-dad-questions-response-teams-procedure-son

6. http://www.topgear.com.ph/news/official-statement-from-the-family-of-maico-buncio-and-suzuki-philippines

Mga Pilipino
Mga natawo sa 1988
Mga namatay sa 2011
Mga natawo sa Septiyembre 8
Mga namatay sa Mayo 14